钦定古今图书集成/明伦汇编/氏族典/第487卷 > 《廖用贤尚友录》 > 谢逸
## 钦定古今图书集成/明伦汇编/氏族典/第487卷 > 《廖用贤尚友录》 > 谢逸

按《万姓统谱》：逸字无逸，临川人也。屡举进士不第，以
诗文自娱，号溪堂学生，称溪堂先生。尝《寄隐士》诗云：
“先生骨相不封侯，卜居但得林塘幽。家藏玉唾几千
卷，手校韦编三十秋。相知四海孰青眼，高卧一庵今
白头。襄阳耆旧节独苦，只有庞公不入州。”语意跌荡，
盖以自寓。又有诗曰：“贪夫蚁旋磨，冷官鱼上竿。”又曰：
“山寒石发瘦，水落溪毛凋。”大为黄鲁直所称赏，曰：“晁、
张流也。”所著有《春秋广微樵谈》。其他碑启杂论凡数
百篇。淳熙中，太守赵煜绘其像于学祀之。